Sag C-84/24
EM SYSTEM UAB
mod
SEB bankas ABogCitadele banka Lietuvos filialas AS
(anmodning om præjudiciel afgørelse indgivet af Lietuvos Aukščiausiasis Teismas)
Domstolens dom (Første Afdeling) af 12. marts 2026
» Præjudiciel forelæggelse – fælles udenrigs- og sikkerhedspolitik – forordning (EF) nr. 765/2006 – restriktive foranstaltninger på baggrund af situationen i Belarus – artikel 2, stk. 1 – bilag I – liste over personer, enheder og organer, der er omfattet af restriktive foranstaltninger – opførelse på denne liste af navnet på et selskabs aktionær – aktionærens ejerskab af 50% af kapitalen i dette selskab – indefrysning af pengemidler tilhørende selskabet, som ikke er opført på listen – en juridisk person, der ikke er opført på listen, men som kontrolleres af en person eller enhed, der er opført på listen – bedømmelseskriterier – ret til en effektiv domstolsbeskyttelse – ret til et forsvar «
1.        Fælles udenrigs- og sikkerhedspolitik – restriktive foranstaltninger over for Belarus – indefrysning af de midler, der tilhører visse personer og enheder, med henvisning til situationen i Belarus – begrebet pengemidler – aktiver, der er indestående på bankkonti tilhørende et selskab – omfattet
[Rådets forordning nr. 765/2006, art. 1, nr. 1), litra b), og art. 2, stk. 1, og nr. 1014/2012]
(jf. præmis 50 og 51)
2.        Fælles udenrigs- og sikkerhedspolitik – restriktive foranstaltninger over for Belarus – indefrysning af pengemidler og økonomiske ressourcer, der ejes, besiddes eller kontrolleres af en person, en enhed eller et organ, der omfattet af disse foranstaltninger – rækkevidde – aktiver, der er indestående på bankkonti tilhørende et selskab, som ikke er omfattet af foranstaltningerne –dette selskabs kapital for 50%’s vedkommende ejet af en person, der er omfattet af disse foranstaltninger – formodning om, at nævnte person kontrollerer selskabet og dets pengemidler – omfattet
(Rådets forordning nr. 765/2006, art. 2, stk. 1, og nr. 1014/2012)
(jf. præmis 54-57, 63-73, 77-85 og 89-93 samt domskonkl. 1)
3.        EU-ret – principper – ret til forsvar – ret til en effektiv domstolsbeskyttelse – restriktive foranstaltninger over for Belarus – indefrysning af de midler, der tilhører visse personer og enheder, med henvisning til situationen i Belarus – Rådets forpligtelser – meddelelse til den berørte person af de forhold, der lægges denne til last, og retten til at blive hørt – retten til aktindsigt
(Den Europæiske Unions charter om grundlæggende rettigheder, art. 41 og 47; Rådets forordning nr. 765/2006, art. 2, stk. 1, og nr. 1014/2012)
(jf. præmis 102-105)
4.        EU-ret – principper – ret til forsvar – ret til en effektiv domstolsbeskyttelse – restriktive foranstaltninger over for Belarus – aktiver, der er indestående på bankkonti tilhørende et selskab, som ikke er omfattet af foranstaltningerne – pengemidler, der formodes at være besiddet eller kontrolleret af en person, der er omfattet af disse foranstaltninger – medlemsstaternes forpligtelse til at indføre en procedure, der gør det muligt at anfægte foranstaltningen om indefrysning af pengemidler og opnå ophævelse heraf
(Art. 19, stk. 1, TEU; Den Europæiske Unions charter om grundlæggende rettigheder, art. 47; Rådets forordning nr. 765/2006, art. 2, stk. 1, og art. 8a, og nr. 1014/2012)
(jf. præmis 106-112 og 120 samt domskonkl. 2)
Resumé
I forbindelse med en præjudiciel forelæggelse fra Lietuvos Aukščiausiasis Teismas (Litauens øverste domstol) præciserede Domstolen rækkevidden af indefrysning af pengemidler og økonomiske ressourcer, som tilhører, ejes, besiddes eller kontrolleres af personer og enheder, der er omfattet af restriktive foranstaltninger truffet på baggrund af situationen i Belarus som omhandlet i artikel 2, stk. 1, i forordning nr. 765/2006 (1).
I 2020 indefrøs to litauiske banker de aktiver, der var indestående på bankkonti tilhørende selskabet EM SYSTEM UAB (herefter »EM System«) med den begrundelse, at en af selskabets to aktionærer, som ejede 50% af kapitalen heri, var blevet opført på listen over personer, enheder eller organer, som var omfattet af de restriktive foranstaltninger (2).
Da EM System hverken i førsteinstansen eller i appel fik medhold i dets søgsmål til prøvelse af indefrysningen af aktiver på selskabets konti, iværksatte EM System appel ved den forelæggende ret, idet selskabet gjorde gældende, at dets pengemidler faktisk ikke var besiddet eller kontrolleret af den aktionær, der var opført på den pågældende liste.
Da den forelæggende ret fandt, at der bl.a. var tvivl om, hvilke kriterier der skulle tages i betragtning ved afgørelsen af, om en juridisk person eller enhed besiddes eller kontrolleres af en anden person eller enhed som omhandlet i artikel 2, stk. 1, i forordning nr. 765/2006, besluttede den at forelægge sagen for Domstolen til præjudiciel afgørelse.
Domstolens bemærkninger
Domstolen bemærkede indledningsvis, at artikel 2, stk. 1, i forordning nr. 765/2006 fastsætter indefrysning af alle pengemidler og økonomiske ressourcer, som tilhører eller ejes, besiddes eller kontrolleres af de fysiske eller juridiske personer, enheder og organer, der er opført på listen i bilag I til denne forordning.
Efter en ordlyds- og kontekstuel fortolkning af artikel 2, stk. 1, i forordning nr. 765/2006 bemærkede Domstolen i første række, at indefrysningen af pengemidler i henhold til denne bestemmelse ikke alene finder anvendelse på de personer og enheder, der er opført på listen i bilag I til denne forordning, men også på personer og enheder, der ikke er nævnt ved navns nævnelse på denne liste, forudsat at deres pengemidler og økonomiske ressourcer ejes, besiddes eller kontrolleres af en enhed eller et organ, der er opført på denne liste.
Denne fortolkning understøttedes af det formål, der forfølges med restriktive foranstaltninger iværksat på baggrund af situationen i Belarus, nemlig at øge presset på Lukasjenkoregimet og forpligte det til at ændre dets adfærd.
For at nå dette mål er det for det første er nødvendigt, at de nævnte foranstaltninger anvendes på en så bred vifte af personer, grupper eller enheder som muligt med henblik på at undgå omgåelse heraf. Det er således nødvendigt at anlægge en bred fortolkning af begreberne »besiddelse« og »kontrol« som omhandlet i artikel 2, stk. 1, i forordning nr. 765/2006, som tager hensyn til såvel direkte som indirekte måder at påvirke anvendelsen af pengemidler og økonomiske ressourcer tilhørende en person, en enhed eller et organ, der er knyttet til en person, der er opført på listen.
For det andet er det bydende nødvendigt at sikre såvel overraskelseseffekten som den hurtighed, hvormed disse foranstaltninger pålægges, således at det ikke er muligt let at udnytte smuthuller, der ville fratage foranstaltningerne deres effektive virkning. For at undgå risikoen for, at aktiverne tilhørende den person, der er omfattet af de restriktive foranstaltninger, forsvinder, i tilfælde af forsinkelser i gennemførelsen heraf, er det afgørende at sikre, at alle dem, der har til opgave at gennemføre forordning nr. 765/2006, hurtigst muligt kan træffe afgørelse om indefrysning af de pengemidler og økonomiske ressourcer, der er omfattet af de nævnte foranstaltninger.
Anvendelsen af formodninger om de berørte juridiske personers interne beslutningsprocesser og klare kriterier for at fastslå, at en juridisk person eller enhed besiddes eller kontrolleres af en person, der er opført på listen i bilag I til forordning nr. 765/2006, gør det i denne sammenhæng lettere at identificere de pengemidler eller økonomiske ressourcer, der skal indefryses, hvilket bidrager til at gøre det vanskeligere at udvikle komplekse omgåelsesmekanismer, forhindre, at midler forsvinder, og dermed sikre en effektiv gennemførelse af de restriktive foranstaltninger.
Blandt de relevante kriterier er den omstændighed, at den pågældende kan råde over eller overføre de nævnte pengemidler eller økonomiske ressourcer, eller mere generelt den omstændighed, at den pågældende kan udøve en bestemmende indflydelse over en juridisk person, en enhed eller et organ, bl.a. ved at have ret til eller udøve beføjelsen til at udpege eller afsætte flertallet af medlemmerne af administrations-, ledelses- eller tilsynsorganerne. En person, der ejer 50% af kapitalen i et selskab, er i denne henseende principielt i stand til at gennemtvinge eller forhindre visse beslutninger i dette selskab eller i det mindste i stand til at sikre, at selskabets virksomhed finder sted i overensstemmelse med vedkommendes vilje. Det måtte følgelig antages, at en andel på 50% af kapitalen i et selskab gør det muligt at kontrollere ikke blot dette selskab, men også dets pengemidler og økonomiske ressourcer.
Henset til det ovenstående konkluderede Domstolen, at aktiver, der er indestående på bankkonti tilhørende et selskab, der ikke er opført på listen i bilag I til denne forordning, men hvis kapital for 50%’s vedkommende ejes af en person, der er opført på denne liste, skal formodes at være pengemidler, der tilhører, ejes, besiddes eller kontrolleres af denne person, og følgelig skal indefryses som omhandlet i denne forordnings artikel 2, stk. 1.
I anden række påhviler det medlemsstaterne at indføre en procedure, der gør det muligt for juridiske personer, enheder og organer, hvis pengemidler eller økonomiske ressourcer er blevet indefrosset med den begrundelse, at de formodes at være besiddet eller kontrolleret af en person, der er opført på listen i bilag I til forordning nr. 765/2006, samt for denne person at anfægte, ved påklage til de nationale myndigheder og derefter om nødvendigt til de kompetente nationale retsinstanser, denne foranstaltning og opnå ophævelse heraf.
Domstolen fandt, at en sådan formodning om besiddelse eller kontrol således kun er i overensstemmelse med princippet om god forvaltningsskik og retten til en effektiv domstolsbeskyttelse, for så vidt som den kan afkræftes, og den pågældende juridiske person eller enhed eller det pågældende organ i givet fald har været i stand til at afkræfte denne formodning ved at godtgøre, at den person, der er opført på listen i bilag I til forordning nr. 765/2006, ikke faktisk besidder eller kontrollerer den pågældende persons eller enheds eller det pågældende organs pengemidler eller økonomiske ressourcer, navnlig med hensyn til ledelsesstrukturen, vedtægterne og driftsforholdene for den pågældende juridiske person eller enhed eller det pågældende organ, og følgelig at opnå ophævelse af indefrysningen af den pågældendes pengemidler eller økonomiske ressourcer. En sådan mulighed for at afkræfte formodningen om besiddelse eller kontrol skal også gives den person, der er opført på den nævnte liste.
1      Rådets forordning (EF) nr. 765/2006 af 18.5.2006 om restriktive foranstaltninger over for Belarus (EUT 2006, L 134, s. 1), som ændret ved Rådets forordning (EU) nr. 1014/2012 af 6.11.2012 (EUT 2012, L 307, s. 1)
2      Bilag I til forordning nr. 765/2006, som ændret ved Rådets gennemførelsesforordning (EU) 2020/2129 af 17.12.2020 om gennemførelse af artikel 8a, stk. 1, i forordning (EF) nr. 765/2006 om restriktive foranstaltninger over for [Belarus] (EUT 2020, L 426 I, s. 1)